Diari Oficial de la Generalitat Valenciana


Sumari del DOGV 6014, del 15-05-2009 (2009/5341)

ORDE de 22 d'abril de 2009, de la Conselleria d'Educació, per la qual es convoquen els Premis 2009 de la Comunitat Valenciana a la Innovació Educativa.
-------------------------------------------------------------------------------------------------------------------------------------------------------

### Dades del document

Número de DOGV
:   6014

Data del DOGV
:   15-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/5341


Data del document
:   22-04-2009

Organisme emissor
:   Conselleria d'Educació

Tipus de document
:   Ordre

Anàlisi jurídica

 Descriptors 

:   * nova pedagogia
    * personal docent
    * premi cultural
    * política educativa
    * programa d'ensenyament
    * investigació
    * distinció honorífica

ORDE de 22 d'abril de 2009, de la Conselleria d'Educació, per la qual es convoquen els Premis 2009 de la Comunitat Valenciana a la Innovació Educativa. [2009/5341]
La Llei Orgànica 2/2006, de 3 de maig, d'Educació, en l'article 1.n), reconeix com un dels principis bàsics del sistema educatiu el foment i la promoció de la investigació, l'experimentació i la innovació educativa.
D'acord amb l'article 90 de la mateixa llei les comunitats autònomes podran reconéixer i premiar la labor didàctica o d'investigació del professorat i dels centres, facilitant la difusió entre els distints centres escolars dels treballs o experiències que hagen merescut el dit reconeixement per la seua qualitat i esforç. Així mateix, en l'article 121.3 recull en el segon paràgraf que correspon a les administracions educatives contribuir al desenrotllament del currículum afavorint l'elaboració de models oberts de programació docent i de materials didàctics que atenguen a les distintes necessitats dels alumnes i del professorat.
L'article 6 de l'esmentada llei planteja la incorporació de les competències bàsiques dins del currículum de les ensenyances que regula i establix que els centres docents desplegaran i completaran, si és el cas, el currículum de les diferents etapes i cicles fent ús de la seua autonomia.
Per la seua banda, els diferents decrets pels quals s'establixen els currículums per a l'Educació Infantil, l'Educació Primària, l'Educació Secundària Obligatòria i el Batxillerat, disposen que la Conselleria d'Educació afavorirà l'elaboració de projectes d'innovació, així com de models de programació docent i de materials didàctics que faciliten al professorat el desplegament del currículum. De la mateixa manera, els reials decrets del currículum dels cicles formatius plantegen la necessitat de fomentar aquelles actuacions que permeten avançar cap a un sistema integrat de formació professional capaç de mantindre's permanentment adaptat a les necessitats socials, econòmiques i professionals.
Per tant, l'elaboració de les distintes programacions ha de tindre en compte esta nova perspectiva del currículum oficial.
A més, per a la consecució dels objectius que pretén la Llei 4/1983, de 23 de novembre, d'Ús i Ensenyament del Valencià, resulta necessari que l'administració educativa possibilite l'elaboració de projectes d'investigació i de materials curriculars.
La Llei Orgànica 1/2004, de 28 de desembre, de Mesures de Protecció Integral contra la Violència de Gènere, en l'article 6, establix que, a fi de garantir l'efectiva igualtat entre hòmens i dones, les administracions educatives vetlaran perquè en tots els materials educatius s'eliminen els estereotips sexistes o discriminatoris i perquè fomenten la valoració igualitària d'hòmens i dones. En el mateix sentit es pronuncia en els seus plantejaments el Pla de Mesures del Govern Valencià per a Combatre la Violència que s'exercix contra les Dones.
Així mateix, el Pla d'Igualtat d'Oportunitats entre Dones i Hòmens, aprovat per acord del Consell, de 10 de novembre de 2006, inclou entre les seues accions, potenciar l'elaboració de materials curriculars coeducatius i incorporar la coeducació com a criteri de valoració en la concessió d'ajudes.
D'altra banda, l'Ordre d'11 d'abril de 2006, de la Conselleria de Cultura, Educació i Esport, per la qual es regula l'avaluació diagnòstica en l'ensenyança bàsica de la Comunitat Valenciana, establix com a finalitat d'esta l'obtenció d'informació que permeta comprovar el grau d'adquisició de les competències bàsiques del currículum corresponent a l'Educació Primària i Educació Secundària Obligatòria. L'obtenció d'informació permet millorar la qualitat de l'ensenyament i proporcionar els indicadors per a una millora en l'elaboració de programacions i materials innovadors.
En conseqüència, la Conselleria d'Educació preocupada per la necessitat de millorar la qualitat de l'educació proposa l'estimulació de la creativitat i la innovació en les aules, la investigació educativa i el desenrotllament del currículum des de la pràctica, d'acord amb les recomanacions que propugna el Parlament Europeu i la UNESCO amb motiu de l'Any Europeu de la Creativitat i la Innovació 2009, donant suport als equips docents en l'elaboració de projectes innovadors d'intervenció educativa, així com de materials didàctics i models de programació docent. Tot això, amb la finalitat d'incentivar el professorat, reconéixer la labor i potenciar l'autonomia i l'eficàcia educativa dels centres docents, prestant una especial atenció a l'adaptació de les ensenyances a la realitat social, cultural i lingüística de la Comunitat Valenciana.
Per tot això, i conforme al que disposa l'article 28 de la Llei 5/1983, de 30 de desembre, del Consell i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional, de data 21 d'abril de 2009 i de conformitat amb esta,
ORDENE
Primer. Objecte
L'objecte d'esta ordre és convocar els Premis 2009 de la Comunitat Valenciana a la Innovació Educativa, i aprovar les bases per les quals es regirà la convocatòria que figuren com a annex I, el model de sol·licitud que figura com a annex II, així com els annexos III, IV i V.
Segon. Finançament
Els premis comptaran amb una dotació màxima de 33.000 euros, que seran abonats a càrrec del capítol IV de la línia de subvenció T0080000 del programa 421.50 dels pressupostos de la Generalitat de l'any 2009.
DISPOSICIONS FINALS
Primera
Es delega en la Direcció General d'Avaluació, Innovació i Qualitat Educativa i de la Formació Professional la facultat de resoldre la convocatòria i concedir els premis, i se l'autoritza a adoptar les mesures oportunes per al compliment i l'aplicació d'esta ordre i també a resoldre i notificar totes les incidències que es plantegen en la seua interpretació i execució.
Segona
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present convocatòria no necessita de la seua notificació a la Comissió Europea per no reunir tots els requisits de l'apartat 1 de l'article 87 del Tractat CE. Els seus destinataris no tenen la condició d'empresa a la qual reporte avantatge econòmic, perquè es tracta de persones físiques que no exercixen activitat econòmica, i no hi ha falsejament de la competència al no afectar els intercanvis comercials.
Tercera
La present Ordre produirà efectes a partir de l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, la present ordre, que posa fi a la via administrativa, podrà ser recorreguda potestativament en reposició o plantejar directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes a comptar de l'endemà de la seua publicació.
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la seua publicació.
València, 22 d'abril de 2009
El conseller d'Educació,
ALEJANDRO FONT DE MORA TURÓN
ANNEX I
Bases per a la concessió dels Premis 2009
de la Comunitat Valenciana a la Innovació Educativa
Primera. Objectius
Els objectius de la present convocatòria són els següents:
- Fomentar i promoure la creativitat i la innovació com a principis de qualitat del sistema educatiu.
- Incentivar el procés d'investigació i innovació docent com a via d'actualització professional del professorat.
- Promoure la consolidació d'equips docents creatius i innovadors.
- Afavorir les accions innovadores en el desenrotllament del currículum, en la seua aplicació, així com en l'organització i la gestió dels centres docents fent ús de la seua autonomia pedagògica, insistint especialment en el desenrotllament de les competències bàsiques i en accions d'innovació que afavorisquen els processos d'ensenyança i aprenentatge i la millora contínua de l'educació.
- Estimular aquells treballs que ajuden a desenrotllar en l'alumnat l'hàbit per la lectura i a millorar el seu rendiment.
Segona. Destinataris
1. Podrà participar en la convocatòria, en equip o individualment, el personal docent que impartix ensenyances no universitàries o que exercix funcions de suport escolar en centres docents sostinguts amb fons públics de la Comunitat Valenciana.
2. Els destinataris hauran de complir els requisits següents:
a) Les persones que participen en la convocatòria, abans de la finalització del termini de presentació de les sol·licituds, hauran de complir els requisits que s'establixen en els articles 11 i 13.2, de la Llei 38/2003, de 17 de novembre, General de Subvencions (BOE núm. 276 / 18.11.2003).
b) Així mateix, hauran d'acreditar els dits requisits per mitjà d'una declaració de no estar sotmesos a prohibició per a ser beneficiaris de subvencions, tal com preveu l'article 13.7 de la dita llei. Per a això, podran utilitzar el model que figura en l'annex III.
Tercera. Condicions de participació
1. El treball haurà de ser original i inèdit i podrà presentar-se en qualsevol de les dos llengües oficials de la Comunitat Valenciana.
2.No podran presentar-se aquells treballs que hagen sigut premiats en qualsevol altra convocatòria pública o privada.
3.No podran presentar-se aquells treballs conduents a l'obtenció de qualsevol titulació universitària.
Quarta. Característiques dels treballs
1. Guió
Tots els treballs que opten a estos premis concretaran el tipus de centre, perfil de l'alumnat, curs, cicle, etapa, grau, modalitat, àrea, matèria, àmbit o mòdul, d'ensenyances no universitàries, a què es referix l'experiència.
El treball preveurà, almenys, els aspectes següents:
a) Objectius.
b) Les competències bàsiques o continguts que s'hagen treballat.
c) Metodologia emprada.
d) Activitats exercides.
e) Recursos humans i materials utilitzats.
f) Resultats obtinguts.
g) Avaluació del procés i els resultats.
h) Fonts documentals (bibliografia, normatives, recursos en Internet,...).
2. Format
El treball es presentarà en format digital, amb una extensió no superior a les 40 pàgines, i s'hi podran incloure addicionalment annexos, atenent les consideracions següents:
a) El programari utilitzat serà, preferiblement, programari lliure, i si no n'és haurà d'estar degudament registrat. Per la qual cosa s'utilitzarà, preferentment, com a editor de text el d'Escola Lliurex.
b) El límit de la grandària dels arxius serà de 20 megues.
c) El document de text ha de tindre el format següent:
- 2 cm de marge superior i inferior, esquerre i dret de pàgina.
- Text en lletra Arial, grandària 12, interlineat 1,5 i separació de paràgrafs anterior i posterior de 6 punts.
- Es numeraran les pàgines en la part inferior dreta.
- Les imatges i taules aniran en el cos del text principal degudament titulades.
- Qualsevol informació no pròpia inclosa en el treball (gràfics, imatges, textos) haurà de referir la font.
- La resta de qüestions relatives al format queda a criteri dels autors, que haurà d'utilitzar en tot cas el tipus de lletra recomanat.
3. Contingut del treball
Les persones que opten a estos premis hauran de presentar exemples d'investigacions, experiències o accions, de caràcter innovador, que hagen sigut portades a la pràctica en l'àmbit escolar.
Quinta. Tramitació de les sol·licituds
1. Sol·licituds
Les persones que desitgen participar en la convocatòria dirigiran les sol·licituds al Servici d'Innovació i Qualitat Educativa de la Direcció General d'Avaluació, Innovació i Qualitat Educativa i de la Formació Professional (av. Campanar, 32; 46401 - València) com a òrgan competent per a l'ordenació i instrucció del procediment de concessió dels premis. Per a això s'utilitzarà el model que figura en l'annex II.
Les dites sol·licituds, així com els annexos que figuren en el punt 2 d'esta base, poden omplir-se telemàticament utilitzant els models publicats en esta ordre.
2. Documentació
La sol·licitud anirà acompanyada dels documents següents:
a) Fotocòpia compulsada del DNI o NIF de tots els participants en el treball.
b) Document de text amb el contingut del treball en suport digital, en triple versió.
c) Certificat, nomenament o nòmina de l'any 2009, que acredite que totes les persones participants complixen el que establix la base segona de l'annex I de la present convocatòria.
d) Declaració responsable de no estar sotmés en prohibició per a ser beneficiari de subvencions, tal com preveu l'article 13.7 de la Llei 38/2003, de 17 de novembre, General de Subvencions, segons el model de l'annex III, del coordinador o coordinadora de l'equip en el cas de rebre íntegrament l'import del premi, o de tots els membres de l'equip que hagen de rebre un percentatge d'este.
e) Imprés de manteniment de tercers, en compliment del que disposa l'Ordre de 15 de febrer de 2005, de la Conselleria d'Economia, Hisenda i Ocupació, segons el model de l'annex IV, del coordinador o coordinadora de l'equip en el cas de rebre íntegrament l'import del premi, o de tots els membres de l'equip que hagen de rebre un percentatge d'este.
3. Termini i lloc de presentació.
El termini de sol·licitud finalitza el 20 de juliol de 2009.
Les sol·licituds es presentaran a través de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE núm. 285 / 27.11.1992). Quan es presente en una oficina de correus, es farà en sobre obert, a fi de que el funcionari puga posar en la sol·licitud, la data i el segell de correus abans de la seua certificació.
Si la sol·licitud no incloguera totes les dades exigides o faltara documentació, s'instarà l'interessat perquè en el termini de 10 dies esmene estos defectes, amb l'advertència que en cas contrari se'l tindrà per desistit de la seua petició, amb resolució prèvia dictada en els termes que preveu l'article 42 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Sexta. Premis
1. En la present convocatòria s'establixen els premis següents:
- Un premi de 7.000 euros.
- Dos premis de 4.000 euros.
- Tres premis de 3.000 euros.
- A més, un premi extraordinari de 9.000 euros al millor treball.
2. Podrà declarar-se desert algun dels premis en el cas que cap dels treballs presentats tinga la puntuació mínima exigible de cinc punts, atenent els criteris de valoració.
Sèptima. Procés de selecció
1. El Servici d'Innovació i Qualitat Educativa, com a òrgan instructor, facilitarà els treballs presentats perquè siguen examinats i avaluats per un Jurat de Selecció.
2. El Jurat de Selecció estarà constituït per:
a) President:
- El cap d'Àrea d'Avaluació, Innovació i Qualitat Educativa o la persona en qui delegue.
b) Vocals:
- Tres inspectors o inspectores d'educació, un per cada una de les direccions territorials d'Educació, designat pel director territorial d'Educació corresponent.
- El cap de Servici d'Ensenyaments en Valencià, o la persona en qui delegue.
- El cap de Servici d'Informàtica per als Centres Educatius, o persona en qui delegue.
- Dos directors o directores o assessors o assessores dels centres de Formació, Innovació i Recursos Educatius (CEFIRE), designats pel director general de Personal.
- Un funcionari o funcionària de la Direcció General d'Avaluació, Innovació i Qualitat Educativa i de la Formació Professional, que actuarà com a secretari/ària de la Comissió.
A les reunions del Jurat de Selecció podrà assistir una persona en representació de cada un dels sindicats que formen part de la Mesa Sindical Sectorial d'Educació i una persona en representació de cada una de les associacions d'alumnat que formen part de Mesa d'Alumnes, que tindrà veu però no vot.
3. El Jurat de Selecció que actuarà conforme al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú; tindrà facultats per a resoldre tots els dubtes que apareguen en la interpretació de les bases; podrà entrevistar els sol·licitants i comptar amb la participació d'especialistes per a col·laborar en la valoració dels treballs presentats.
Octava. Criteris de valoració
El Jurat de Selecció valorarà els treballs tenint en compte els criteris següents:
a) Adequació, coherència i cohesió del treball respecte a les característiques requerides en la present convocatòria, fins a 1 punt.
b) Aportacions innovadores de l'experiència, fins a 2 punts.
c) Participació de tot tipus d'alumnat, evitant qualsevol classe de discriminació, fins a 1 punt.
d) Implicació efectiva de tots els sectors de la comunitat escolar, fins a 1 punt.
e) Tractament de les competències bàsiques, entre les quals s'inclouen: comunicació lingüística, matemàtica, coneixement i la interacció amb el món físic, tractament de la informació i competència digital, social i ciutadana, cultural i artística, per a aprendre a aprendre i d'autonomia i iniciativa personal, fins a 2 punts.
f) Continuïtat de l'experiència en el futur, fins a 1 punt.
g) Possibilitat d'implantació de l'experiència en altres centres, fins a 2 punts.
Novena. Resolució de la convocatòria
1. El Jurat de Selecció una vegada realitzat el procés de selecció, a la vista de la documentació presentada i de la consideració dels criteris d'avaluació, informarà de la relació dels treballs i les seues corresponents quanties assignades a l'òrgan instructor del procediment que elevarà la proposta definitiva per a la concessió dels premis a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
2. La relació dels treballs premiats, amb l'especificació dels noms dels autors i autores i les dotacions econòmiques que els corresponguen es publicarà en el Diari Oficial de la Comunitat Valenciana.
3. La proposta de resolució no crea cap dret a favor del beneficiari proposat enfront de l'administració, mentres no se li haja notificat la resolució de concessió.
4. D'acord amb l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la nova redacció de la Llei 4/1999, de 13 de gener (BOE núm. 12/ 14.01.1999), el termini màxim per a resoldre i notificar la present convocatòria és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i notificat la resolució corresponent, serà desestimatori de la sol·licitud.
Deu. Obligacions dels beneficiaris
En el cas de les persones físiques la percepció dels premis per part dels beneficiaris estarà condicionada al compliment de les obligacions que prescriuen els articles 14, 30 i 46 de la Llei 38/2003, de 17 de novembre, General de Subvencions.
Per això, les persones físiques hauran d'acreditar, amb anterioritat a dictar-se la proposta de resolució de la concessió, que es troben al corrent en el compliment de les seues obligacions tributàries i enfront de la Seguretat Social.
També podran ser aplicats els articles 36, 37, 40.1, 52 i següents, de la Llei 38/2003, de 17 de novembre, General de Subvencions, que regulen la invalidesa de la concessió, les causes i les obligacions de reintegrament dels premis concedits, així com les infraccions corresponents.
Onze. Pagament dels premis
1. El pagament de l'import corresponent als premis es realitzarà, a partir de la resolució, per transferència bancària a nom de l'autor o autora si el treball és individual, o a nom dels diferents autors o autores si es tracta d'un equip i així s'indica expressament en la sol·licitud. En este cas, la quantia del premi es distribuirà entre els autors o autores en el percentatge indicat en la dita sol·licitud, i s'hauran de facilitar les dades bancàries de tots ells.
2. Els premis estaran subjectes a retenció fiscal d'acord amb el que establix l'article 75.2 c) del reglament de l'Impost sobre la Renda de les Persones Físiques, aprovat pel Reial Decret 439/2007, de 30 de març (BOE núm. 78/ 31.03.2007).
3. Tota alteració de les condicions que s'han tingut en compte per a la concessió dels premis podrà modificar la resolució de concessió, d'acord amb el que establix l'article 19 de la Llei 38/2003, de 17 de novembre, General de Subvencions.
Dotze. Certificació
L'Ordre de 9 de juny de 1994, de la Conselleria d'Educació i Ciència, per la qual es regula la convocatòria, el reconeixement, la certificació i el registre de les activitats de formació permanent del professorat (DOGV núm. 2328/ 17.08.1994), en l'apartat quinze, considera les activitats d'innovació educativa com una modalitat de formació. En conseqüència, a cada un dels autors o autores dels treballs premiats, se'ls certificarà fins a 100 hores.
Tretze. Propietat intel·lectual
Els autors o autores dels treballs premiats es comprometen a cedir gratuïtament i per escrit a la Generalitat els drets de reproducció (còpia), distribució, comunicació pública (difusió, incloent-hi Internet), transformació (modificació de l'obra incloent-hi les traduccions) d'estos per al seu exercici en l'àmbit territorial de l'Estat espanyol, per una sola vegada en règim d'exclusivitat, i pel període d'un any, en els termes de la llicència Creative Commons 2.5 les dades de la qual poden consultar-se en la pàgina d'Internet: http://creativecommons.org/licenses/by-nc-sa/2.5/es/legalcode.es/. No obstant això, la Generalitat podrà autoritzar la publicació dels dits treballs premiats per compte dels autors o autores o un tercer. Així mateix, es comprometen a elaborar, a petició de la Direcció General d'Avaluació, Innovació i Qualitat Educativa, les modificacions necessàries perquè es puguen publicar totalment o parcialment en el format que la dita direcció general considere més adequat.
El document de cessió s'ajustarà al model que figura com a annex V i haurà de ser presentat en el termini de 15 dies a comptar de l'endemà a la publicació de la resolució de la concessió dels premis en el Diari Oficial de la Comunitat Valenciana. L'incompliment d'esta obligació donarà lloc a deixar sense efecte la resolució de la concessió dels premis i, si és el cas, al reintegrament d'este, amb exigència de l'interés de la demora.
La Generalitat es reserva el dret a la reproducció total o parcial dels treballs premiats, així com a guardar un exemplar per a ser depositat en el CEFIRE corresponent a la zona on exercix l'activitat el seu autor o autora o coordinador o coordinadora.
La reserva dels drets de publicació no implica compromís d'edició per a la Conselleria d'Educació.